**מדרש 1: צחוק ובכי - תלמוד בבלי מסכת מכות דף כד עמוד א - ב**

1 וכבר היה רבן גמליאל ורבי אלעזר בן עזריה ורבי יהושע ורבי עקיבא מהלכין בדרך.

2 ושמעו קול המונה של רומי מפלטה [ברחוק] מאה ועשרים מיל.

3 והתחילו בוכין, ורבי עקיבא משחק.

4 אמרו לו: מפני מה אתה משחק?

5 אמר להם: ואתם מפני מה אתם בוכים?

6 אמרו לו: הללו כושיים שמשתחוים לעצבים ומקטרים לעבודת כוכבים יושבין בטח

7 והשקט, ואנו בית הדום רגלי אלהינו שרוף באש ולא נבכה?

8 אמר להן: לכך אני מצחק, ומה לעוברי רצונו כך, לעושי רצונו על אחת כמה וכמה.

9 שוב פעם אחת היו עולין לירושלים,

10 כיון שהגיעו להר הצופים קרעו בגדיהם.

11 כיון שהגיעו להר הבית, ראו שועל שיצא מבית קדשי הקדשים,

12 התחילו הן בוכין ורבי עקיבא מצחק.

13 אמרו לו: מפני מה אתה מצחק?

14 אמר להם: מפני מה אתם בוכים?

15 אמרו לו, מקום שכתוב בו: "והזר הקרב יומת" (במדבר א, נא), ועכשיו שועלים הלכו בו

16 ולא נבכה?

17 אמר להן: לכך אני מצחק, דכתיב: "ואעידה לי עדים נאמנים את אוריה הכהן ואת זכריה בן

18 יברכיהו" (ישעיהו ח, ב). וכי מה ענין אוריה אצל זכריה? אוריה במקדש ראשון וזכריה

19 במקדש שני!

20 אלא, תלה הכתוב נבואתו של זכריה בנבואתו של אוריה.

21 באוריה כתיב: "לכן בגללכם ציון שדה תחרש" (מיכה ג, יב), בזכריה כתיב: "עוד ישבו זקנים

22 וזקנות ברחובות ירושלים" (זכריה ח, ד).

23 עד שלא נתקיימה נבואתו של אוריה - הייתי מתיירא שלא תתקיים נבואתו של זכריה,

24 עכשיו שנתקיימה נבואתו של אוריה - בידוע שנבואתו של זכריה מתקיימת.

25 בלשון הזה אמרו לו: עקיבא, ניחמתנו! עקיבא, ניחמתנו.

שאלות על המדרש:

1. בשני מקרים מתואר שרבן גמליאל, רבי אלעזר בן עזריה ורבי יהושע בכו ורבי עקיבא צחק (שורות 1-3;9-12):
   1. תארו במלים שלכם מה הם שמעו / ראו בכל פעם.
   2. מדוע על אף שהרבנים ראו ושמעו אותו דבר הם הגיבו באופן שונה?
   3. מה בכל זאת משותף לדרכי ההתמודדות השונים עם המצב הנשמע לאוזן והנגלה לעין?
2. עיינו בדברי רבי עקיבא לחבריו בפעם השניה (שורות 17-24), כיצד הוא מנמק את צחוקו בפעם זו? הסבירו במלים שלכם את הלימוד שעושה מתוך הפסוקים.
3. לבסוף, מהו ההבדל העיקרי בין התמודדותו של רבי עקיבא עם החורבן להתמודדות של חבריו?
4. מהם היתרונות והחסרונות שבכל התמודדות? כתבו עם מי אתם מזדהים ונמקו את עמדתכם.

**הרב שלמה בן אידלש, מהרש"א, חידושי אגדות מסכת מכות דף כד עמוד ב**

**דודאי גם ר' עקיבא היה מצטער** בראותו מקום המקדש חרב ועל הסתלקות השכינה. משום הכי היה קורע גם כן עמהם כשהגיע להר צופים. על זה אמר **לכך אני משחק שהוא חרב והשועלים הלכו בו ולא העכו"ם** שאין להם נחת רוח ממנו יתברך במקום המקודש כזה להתיישב שם. וזה שכתוב באוריה מה כתיב "בגללכם ציון שדה תחרש" רצה לומר רק שדה ניר ולא שדה זרע שלא יהיה לשום בעל חיים בה נחת רוח רק שיהיה שדה נחרש לא תצמיח. **ואמר ר' עקיבא ועכשיו שאני רואה נבואתו של אוריה קיימת ששועלים הלכו בה ואין בה ישוב עובדי כוכבים** רק כשדה החרושה ואינה זרועה לכך אני משחק שהארץ טובה ומשובחת כזו בזמן שהיו ישראל יושבין עליה ועתה היא ארץ רעה ממנה שאין לשום בעל חי נחת רוח בה. **וכל זה עדות לנבואתו של זכריה שלא יהיה ירושלים מיושב ואין לשום בעל חי נחת רוח בה ממנו יתברך ב"ה עד זמן הגאולה** שיתקיים נבואתו "עוד ישבו זקנים וזקנות ברחובות ירושלים" שיתיישב ירושלים בזמן הגאולה ויהיה ליושביה ישראל נחת רוח בה יתברך ב"ה. ואמר בלשון הזה: "אמרו לו: עקיבא נחמתנו, עקיבא נחמתנו" **כפלו הדברים על שם שני המעשים שזכר**. כי מצינו כל הנחמות בלשון כפול "נחמו נחמו עמי" (ישעיהו מ, א). ובכן ינחמנו אלהינו במהרה בימינו אמן.

שאלות בעקבות פירוש המהרש"א:

1. מהי הקושיה עליה עונה המהרש"א בתחילת דבריו?
2. מהי ההצדקה לצחוקו של רבי עקיבא? כיצד הבין רבי עקיבא שנבואתו של אוריה מתקיימת?
3. מהי משמעות כפל הביטוי "עקיבא נחמתנו עקיבא נחמתנו"?

**הראי"ה קוק, עולת ראיה, חלק ב עמ' ג**

ר' עקיבא המשחק כשרואה ששועל יוצא מבית קדשי קדשים, **מפני שלנפשו הענקית העתיד הרחוק ניצב כהווה**. ר' עקיבא המלא צהלה לקול המונה של רומי, **מפני שהאהבה האלהית הנובעת מעומק חכמת לבו הנפלאה הורתהו**, עד כדי מלא ציור חי, כי רומי ואליליה כליל יחלוף, ואור ציון לעד יזרח. האהבה בתענוגים למחזה העתיד הוודאי מילאה כל כך את לבבו הטהור, **עד כי לא הניחה לו מקום גם לאנחת לב על ההווה המרעיד**, שהכירו רק כעב קל על פני החמה הברה בשחקים.

שאלות בעקבות דברי הרב קוק:

1. האם הרב קוק מסכים לדברי המהרש"א ש"ודאי גם רבי עקיבא היה מצטער בראותו המקדש חרב"? הוכח מדבריו.
2. מהו כוחו המיוחד של רבי עקיבא? לאילו תובנות זה הביא אותו?

**מדרש 2: "קמעא קמעא" - תלמוד ירושלמי מסכת ברכות פרק א הלכה א**

1 רבי חייא רבא ורבי שמעון בן חלפתא הוו מהלכין בהדא בקעת ארבל בקריצתה [היו מהלכים

2 בבקעת ארבל בעלות השחר], וראו איילת השחר שבקע אורה.

3 אמר רבי חייא רבה לר' שמעון בן חלפתא: בירבי, כך היא גאולתן של ישראל. בתחילה קימאה

4 קימאה כל מה שהיא הולכת היא רבה והולכת.

5 מאי טעמא? "כי אשב בחושך ה' אורי לי" (מיכה ז, ח).

6 כך בתחילה: "ומרדכי יושב בשער המלך" (אסתר ב, יט), ואחר כך: "ויקח המן את הלבוש ואת

7 הסוס" (אסתר ו, יא), ואחר כך: "וישב מרדכי אל שער המלך" (אסתר ו, יב), ואחר כך: "ומרדכי

8 יצא מלפני המלך בלבוש מלכות" (אסתר ח, טו), ואחר כך: "ליהודים היתה אורה ושמחה" (אסתר ח, טז).

**הרב דוד פרנקל, פירוש קרבן העדה לירושלמי שם**

מעשה שהיו רבי חייא הגדול ורבי שמעון בן חלפתא מהלכין בבקעת דבית ארבל בסוף הלילה.

**בר רבי** - כמו בריבי, כלומר אדם גדול.

**כך היא גאולתן של ישראל** - כמו שהשחר מאיר מעט מעט, תחלה אילת השחר ואח"כ עלות השחר, ואח"כ האיר המזרח, ואח"כ הנץ החמה, ואח"כ השמש בצהרים, כך היא גאולתן של ישראל. מעט מעט ולא הכל בבת אחת.

**"כי אשב בחשך ה' אור לי"** - והדבר ידוע מי שיושב בחשך אם יביט באור הגדול פתאום יעוורו עיניו. אלא צריך לפתוח תחלה לו אור קטן ואח"כ יוסיף מעט מעט, עד שיוכל לסבול אור גדול. כך בתחלה "ומרדכי ישב" - מביא חמש מקראות עד חמשה זמנים הנזכרים למעלה שהאור מאיר עד נכון היום.

1. הסבירו את המשל והנמשל שבאגדה זו.
2. כיצד הפסוק "כי אשב בחושך ה' אור לי" מוכיח את הנמשל?
3. כיצד לומדים את הדבר גם ממרדכי היהודי?
4. תנו דוגמה לאירוע דומה בחיים שלכם שהתנהל גם בצורה כזו.

**הרב צבי יהודה קוק, "המדינה כהתקיימות חזון הגאולה", לנתיבות ישראל א עמ' קצח**

**אותה הדרכת ההדרגה קימעא קימעא**, שהיא קובעת את מהלך גאולתם של ישראל לכל צדדיה המעשיים והרוחניים, **הלא היא כוללת בתוכה גם את כל ההפסקים והעיכובים**, גם את כל הנסיגות והכשלונות, גם את כל העיכובים והסיבוכים, אשר לכל פרשת המהלך הזה, אשר לכל שלשלת חלקי ההדרגה הזאת.

בינתיים בסתרי המדרגות של המהלך הזה, **עד שלא נגמרה כל מידתה של החירות יש עדיין מקום למשהויים [למשהו, לקצת], של עבדות**, עד שלא נתגלתה התשובה השלמה, יש עדיין מקום לסירכות חטאים. עד שלא נתבררה כל פעולת הטיהור העליון והחדרת ההתחדשות הפנימית יש עדיין מקום לצחצוחי טומאת הגלות ולאבקות חלודתה. עד להופעת כל האורה יש עדיין מקום לערבובי צללים וערפלים, וכל אלו כאילו מסבכים ומבלבלים את כל עיקרו של המהלך הגדול הזה, והרי הם מחייבים ומזרזים, בכל תוקף ואומץ, את התאזרות התעצומות של שותפותנו למעשה אלהינו במפעל ראשית אחריתנו המבורכה מאד.

...**הפסקי הביניים של קימעא קימעא אשר במהלך הגאולה הולכים ומתמלאים מזכות אורה הגדול** ההולך ושופע במלוא מבועו לגילוי פני משיח צדקנו כהלכתו כהליכתו, מטעם שגם: "כי אשב בחושך ה' אור לי", בראיית כל טובו וחסדו מתוך הדעת העליונה שבלימוד זה של ר' חייא, של הפיכת החושך לאור והמר למתוק.

1. עיין בדברי הרב צבי יהודה קוק - מה הקשר העמוק בין תיאור איילת השחר לגאולתם של ישראל?
2. הסבר בלשונך מהי דרך ההתמודדות עם החורבן שנלמדת מרבי חייא רבה?

**מדרש 3: היום אם בקולו תשמעו - תלמוד בבלי מסכת סנהדרין דף צח עמוד א**

1 רבי יהושע בן לוי אשכח לאליהו, דהוי קיימי אפיתחא דמערתא דרבי שמעון בן יוחאי.

[ריב"ל מצא את אליהו יושב בפתח המערה של רשב"י].

2 אמר ליה: אתינא לעלמא דאתי? [האם אזכה לעולם הבא?]

3 אמר ליה: אם ירצה אדון הזה.

4 אמר רבי יהושע בן לוי: שנים ראיתי וקול שלשה שמעתי.

5 אמר ליה: אימת אתי משיח?

6 אמר ליה: זיל שייליה לדידיה [לך שאל אותו].

7 והיכא יתיב? [היכן הוא יושב?]

8 אפיתחא דרומי [בפתחה של רומי].

9 ומאי סימניה? [ומה סימן ההיכר שלו?]

10 יתיב ביני עניי סובלי חלאים [רש"י: מנוגעים], וכולן שרו ואסירי בחד זימנא, איהו שרי חד ואסיר חד. אמר: דילמא מבעינא, דלא איעכב. [יושב בין העניים סובלי החלאים. כולם מתירים ואוסרים את מחבושיהם בזמן אחד, והוא אוסר אחד ומתיר אחד. אומר: שמא יצטרכו לי ולא אעכב].

11 אזל לגביה [הלך אליו], אמר ליה: שלום עליך רבי ומורי!

12 אמר ליה שלום עליך בר ליואי [בן לוי].

13 אמר ליה: לאימת אתי מר? [מתי אדוני יבוא?]

14 אמר ליה: היום.

15 אתא לגבי אליהו.

16 אמר ליה: מאי אמר לך?

17 אמר ליה: שלום עליך בר ליואי.

18 אמר ליה: אבטחך לך ולאבוך לעלמא דאתי. [בטיח לך ולאביך שיבורא לעולם]

19 אמר ליה: שקורי קא שקר בי, דאמר לי היום אתינא, ולא אתא! [שיקר לי. אמר לי שהיום הוא בא, ולא בא].

20 אמר ליה: הכי אמר לך [כך הוא אמר לך]: "היום אם בקולו תשמעו" (תהילים צה, ז).

1. סכמו במלים שלכם את הסיפור על רבי יהושע בן לוי.
2. שני אנשים יושבים במדרש זה. מיהם והיכן הם יושבים? (שימו לב גם למקום הגאוגרפי וגם למקום הפיזי)
3. מדוע המשיח יושב ומתיר את התחבושות אחת אחת?
4. כיצד הבין אליהו הנביא שהעולם הבא מובטח לרבי יהושע בן לוי?
5. מדוע ריב"ל חושב שהמשיח שיקר לו? מה הוא לא הבין?
6. מהו המסר של אגדה זו לגבי ההתמודדות עם החורבן? האם אתה מזדהה איתו?

**הרב יהודה ליווא, מהר"ל, נצח ישראל פרק כח**

אל תטעה לומר כי דבר זה שאמר כאן 'והיכא יתיב' הוא דבר מוחש כלל, אבל אין כאן דבר מוחש לעין. רק כמו שבארנו לך פעמים הרבה, כי דברי חכמים מצד ענין המופשט מן הגשמי. ...ועל זה אמר 'שייליה לדידיה', כלומר שיתחבר בעיון אל המושכל המופשט בענין של משיח, ואז יעמוד על ביאתו.

ועוד תדע, כי מלכות ישראל הוא מלכות נבדלת מן מלכות האומות, ולכך המשיח מתעלה ומתגדל מתוך מלכות האומות, כמו שיוצא הפרי מתוך הקליפה. וכך מלכות ישראל הוא נבדל מן מלכות האומות, ומלכות האומות נחשב כמו קליפה אל מלכות ישראל. וכמו הפרי שהוא גדל בתוך הקליפה, כאשר הפרי על שלימותו אז הקליפה נופלת ונבדלת ממנו, אבל מכל מקום תחלת גידול הפרי הוא תוך הקליפה, כך ישראל מלכות שלהם היא מתעלה ומתגדל מתוך מלכות האומות.

...אמר שהמשיח יושב בין עניים, כי אין למשיח חלק מן עולם הזה כלל, והוא כמו העני שאין לו עולם הזה, ובין סובלי חלאים שיש להם התנגדות מן עולם הזה, שהרי הם מדוכאים בחולי. וראוי שיהיה יושב המשיח ביניהם, רוצה לומר מצטרף להם. ושני דברים אמר; בין עניים, וסובלי חלאים. כי עניים הם חסרים מן עולם הזה, וסובלי חלאים מתנגד להם עולם הזה.

...וכאשר הנה מתבונן בענין המשיח שיצא לפעל, מצא כי המשיח אומר שהיום יבוא, כלומר בזה היום [שהוא] כל יום שהיה שואל אותו. כי מעלתו בלתי טבעי ובלתי גשמי כלל, והדבר שאינו גשמי אינו תחת הזמן, ולכך המשיח אומר 'היום אתינא'. כי בודאי מצד המשיח בעצמו - אינו נופל תחת הזמן, וביאתו כל יום. רק שצריך מקבל מוכן, שאם היה המקבל ראוי לזה, אז מצד המשיח אין כאן זמן.

1. עיין בדברי המהר"ל -
   1. כיצד המהר"ל קורא את האגדה זו? מה הכוונה באומרו כי "אין כאן דבר מוחש לעין"?
   2. מהי הסמליות של מקום ישיבתו של המשיח על פתחה של רומי?
   3. מהי הסמליות שהמשיח יושב עם העניין ועם הסובלים?
   4. למה התכוון המשיח כשאמר שיבוא "היום"? נמק.
   5. מתי יגיע "היום" לפי המהר"ל? מה אנחנו נדרשים לעשות בשביל זה?